Talsmand for borgerforeningen i Suldrup Bjarne Villadsen har i to år kæmpet for at få en læge til den lille by, der har 1500 indbyggere. - Det vil betyde alt for vores lille samfunds udvikling, at borgerne kan få lægehjælp her i stedet for at tage til andre byer, siger han. Borgerforeningen har i længere tid haft haft to unge læger klar, der gerne vil starte praksis, men trods adskillelige henvendelser til embedsmænd i Region Nordjylland, var der indtil fredag ikke kommet gang i processen. Regionen ville ikke hjælpe den nye praksis med en økonomisk indsprøjtning til at komme i gang, hvilket borgerforeningen fandt nødvendigt. Nu fejer regionsrådsmedlem Kirsten Moesgaard (K) regionen hidtidige holdning af banen. - Hvis der står to læger parate til at begynde praksis, så skal vi hjælpe dem - også rent økonomisk, fastslår hun. Kirsten Moesgaard vil nu indkalde alle parter til et møde, så borgerne i Suldrup snarest muligt kan få deres egen lokale læge.

Opsummering:
Efter længere tids armlægning mellem en borgerforening i Suldrup og Region Nordjylland ser det nu ud til, at byen igen får sin egen lægepraksis.
 

 